
Nr. 22/511


Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru completarea Ordonanţei Guvernului nr.70/1997 privind controlul fiscal, aprobată cu modificări şi completări prin Legea nr.64/1999, cu care comisia noastră a fost sesizată în fond cu adresa Biroului Permanent nr.420 din 22 septembrie 2003.

	PREŞEDINTE,

Prof. dr. Florin Georgescu

RAPORT

asupra propunerii legislative pentru completarea Ordonanţei Guvernului nr.70/1997 privind controlul fiscal, aprobată cu modificări şi completări prin Legea nr.64/1999
Cu adresa nr.420 din 22 septembrie 2003, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru completarea Ordonanţei Guvernului nr.70/1997 privind controlul fiscal, aprobată cu modificări şi completări prin Legea nr.64/1999.
La întocmirea raportului s-a avut în vedere avizul Consiliului Legislativ.

La lucrările comisiei au participat 24 deputaţi, din totalul de 25 membri ai comisiei.

Prezenta propunere legislativă are ca obiect de reglementare completarea art.20 din Ordonanţa Guvernului nr.70/1997 privind controlul fiscal.

In urma examinării propunerii legislative pentru completarea Ordonanţei Guvernului nr.70/1997 privind controlul fiscal, aprobată cu modificări şi completări prin Legea nr.64/1999, în şedinţa din 2 octombrie 2003, comisia a hotărât, cu unanimitate de voturi, respingerea, din următoarele considerente:
- potrivit prevederilor art.15 din Ordonanţa Guvernului nr.70/1997 privind controlul fiscal, cu modificările şi completările ulterioare, „măsurile dispuse ca urmare a controlului fiscal pot fi contestate de către contribuabili, potrivit legii.”;
- conform Ordonanţei Guvernului nr.61/2002 privind colectarea creanţelor bugetare, aprobată cu modificări prin Legea nr.79/2003, cu modificările şi completările ulterioare, potrivit cărora constituie titlu de creanţă (şi nu titlu executoriu), „documentul care cuprinde rezultatele controlului ulterior efectuat de organele abilitate de lege în acest scop pentru diferenţele constatate între obligaţiile de plată determinate de plătitor şi cele legal datorate, inclusiv dobânzile şi penalităţile de întârziere, precum şi alte penalităţi stabilite conform legii cu privire la impozite, taxe, contribuţii şi alte venituri bugetare”;
- propunerea legislativă este inoportună întrucât prin dispoziţiile legale în vigoare se stabileşte o bună corelare şi interdependenţă între activitatea de control şi activitatea de colectare a creanţelor bugetare şi, în acelaşi timp, nu se justifică întrucât există reglementări legale exprese prin care se stabilesc căile de atac pe care contribuabilul le poate exercita atât împotriva procesului-verbal de control cât şi împotriva procesului-verbal de constatare a contravenţiei, precum şi situaţiile în care poate fi declanşată procedura de executare silită în scopul recuperării creanţelor bugetului de stat.


Prezenta propunere legislativă face parte din categoria legilor ordinare.

	PREŞEDINTE,

Prof. dr. Florin Georgescu
	SECRETAR,

Dr. Daniel Ionescu


          Experţi parlamentari:

          Onete Alexandru

          Popescu Luminiţa

